Witlick und openbare si allen guden luden, de dessen jegenwordigen bref seen, horen ofte lesen, dat wi Iwane Kaleke, Terente Juriane, Iwane Jakele, Constantin Oluskove, Oxente Serebrenick, Novghardere, mit unsen rechten erven loven waraftigliken vor dat gut, dat dessen nabeschreven Russen van Novgharden genomen und gerovet wart van den vitalienbruderen upper see, alse Jermole Karpina, Wassile Juriwa, Pawel Tymmofeve, Iwane Constantin, Trufan Nestrove, Marckemyne, Kusema, welk gud Jacob Abramesson den vitalienbrudern weddernam und richte de rovere an ere lif und brachte desse vorbeschr. Russen in Revele. Des quam de werde here de mester van Liflande und de cumthur van Revele und de rad van Revele und beden Jacob, dat de Russen vorbenomet vri gaf, und twe deel eres gudes, dat he den vitalienbrudern wedder genomen hadde, und mit dem dredendele des gudes vernugede he sine hülpirs, de em dat gut hulpen wedder halen. Und hir up so hebben de huvetlude vorbeschr. crucekussinge gedan, dat se noch de ere, noch Novgarden, noch jement van erer wegene mer up saken en schal uppe den mester van Liflande, noch uppe de sine, noch uppe Jacob vorbeschr., noch uppe de sine, noch uppe de stad tu Revele, noch uppe de ere, tu jenegen dagen. Alle desse vorbeschr. ding love wi vorbeschr. Iwane Kaleke, Terente Juriane, Iwane Jakele, Constantin Oluskove, Oxente Serebrenick, Novgardirs, mit unsen erven, warhaftich stede und vast tu holdene bi truwen und bi eren tu ewigen tagen. Tu ener merer betuchnisse und warheit so hebbe wi unse ingesegle an dessen bref gehangen. Datum Revalie anno Domini m ccc xcvj, ipso festo epiphanie Domini.